昔别贈宋復古張景淳
作者：司馬光
朝代：宋

paragraphs: 昔别如飛蓬，飄蕩随所適。
那知十六載，巵酒對今夕。
渺然思舊遊，間不容一息。
百年詎幾何，會合難屢得。
復古素愷悌，志行重金錫。
皎如百鍊精，不爲燥濕易。
景淳氣高逸，浩蕩誰與敵。
下筆驚雷霆，龍蛇走屋壁。
居然器業美，但有富貴逼。
佗時綰金印，羈束愈愁寂。
須窮今日懽，快意浮大白。
勿辤簪弁傾，頽然倒樽席。